मशाल महासचिवमा नेपाली चयन
नेकपा (मसाल) को एक समुहले विशेष महाधिवेसन आयोजना गरी नयाँ पार्टी मोटो मशाल (नेकपा मशाल) घोषणा गरेको छ । सो पार्टी औपचारिक रुपमा विभाजित भएको हो ।
कपिल ज्ञवालीसिद्धार्थनगर, कात्तिक ३ गते । नेकपा (मसाल) को एक समूहले विशेष महाधिवेशन आयोजना गरी नयाँ पार्टी मोटो मशाल (नेकपा मशाल) घोषणा गरेको छ । सो पार्टी औपचारिक रूपमा विभाजित भएको हो ।पार्टीबाट विद्रोह गरेर अलग भएको समूहले विशेष महाधिवेशन गरेर पार्टीको नाम र नेतृत्व परिवर्तन गरेको छ । सो समूहले मसालका महामन्त्री मोहनविक्रम सिंह र राष्ट्रिय जनमोर्चाका अध्यक्ष चित्रबहादुर केसीलाई पार्टीबाट निष्कासित गरेको जनाएको छ ।आज बिहीबार बुटवलमा पत्रकार सम्मेलन गरी सो जानकारी गराएको छ । पार्टीको नाममा मोटो ‘श’ प्रयोग गर्दै नेकपा (मशाल) राखिएको मशालका महासचिव शन्तबहादुर नेपालीले बताउनुभयो । महाधिवेशनले नेपालीलाई नेकपा (मशाल) को महासचिव चयन गरेको छ । पार्टी प्रमुखलाई महामन्त्री पदावली दिँदैआएको मशालले अबदेखि महासचिव प्रयोग गर्ने मशालले जनाएको छ । पार्टी नेतृत्वले दक्षिणपन्थी नीतिको अभ्यास गर्दै आठौँ पार्टीलाई विसर्जनतर्फ लगेकाले आफूहरूले अर्को निर्णय गर्नुपरेको मशालका महासचिव नेपालीले बताउनुभयो ।‘पार्टीभित्रका क्रान्तिकारीहरूले लामो समयदेखि नेतृत्वका गलत नीति सच्याउन गरेको प्रयास मसालको नेतृत्वले नसुनेकाले सातौँ महाधिवेशनको कार्यदिशालाई अगाडि बढाउन विद्रोहबाहेक अन्य विकल्प थिएन’ उहाँले भन्नुभयो । नेपाली नेतृत्वको मशालले विचार र राजनीतिमा समान भएका पक्षसँग एकीकरण तथा ध्रुवीकरणका लागि पहल गर्ने सो दलले जनाएको छ ।निर्वाचन बहिष्कार गर्ने महासचिव नेपालीले मोहन वैद्य नेतृत्वको नेकपा (क्रान्तिकारी माओवादी) र नेत्रविक्रम चन्द ‘विप्लव’ समूहबाट विभाजित नेकपा (बहुमत) सँग मिल्न सकिने पोलिटब्युरो सदस्य कृष्ण पौडेलले बताउनुभयो । मशालले आगामी मङ्सिर ४ गतेको निर्वाचन बहिष्कार गर्ने जनाएको छ । कात्तिक महिनाभरि बहिष्कार आन्दोलनको कार्यक्रम तय भएको नेपालीले जानकारी दिनुभयो । भविष्यका चुनाव उपयोग पनि गर्न सकिने भन्दै त्यसका लागि दक्षिणपन्थी संशोधनवादसँग कार्यगत एकता मात्र गर्न सकिने मशालले जनाएको छ । विशेष महाधिवेशनले नेपालीलाई महासचिव र रामबहादुर बुढा प्रवक्ता रहेको ३५ सदस्यीय केन्द्रीय समिति चयन गरेको जनाएको छ । १५ सदस्यीय सल्लाहकार समिति तथा २ सय जनाको राष्ट्रिय परिषद्समेत गठन गरिएको सो दलले जनाएको छ ।